REPUBLIKA HRVATSKA
ZAGREBAČKA ŽUPANIJA
Općina Bistra
Općinsko vijeće
KLASA: 021-01/26-01/
URBROJ: 238/
Bistra, __________ 2026.

Temeljem članka 78. Zakona o komunalnom gospodarstvu (NN 68/18, 110/18, 32/20, 15/21, 114/22, 145/24), članka 212. Zakona o prostornom uređenju (NN 153/13, 65/17, 114/18, 39/19, 98/19, 67/23) i članka 30. Statuta Općine Bistra (Službeni glasnik Općine Bistra br. 02/2021), Općinsko vijeće Općine Bistra je na svojoj _____. sjednici održanoj _______ 2026. godine, donijelo sljedeću
O D L U K U
o komunalnom doprinosu
I. OPĆE ODREDBE
Članak 1.

Ovom odlukom određuju se:
· visina komunalnog doprinosa na području Općine Bistra
· područja zona za plaćanje komunalnog doprinosa u Općini Bistra
· jedinična vrijednost komunalnog doprinosa utvrđena po m³ građevine za pojedine zone
· način i rokovi plaćanja komunalnog doprinosa
· uvjeti i razlozi zbog kojih se u pojedinačnim slučajevima može odobriti djelomično ili potpuno oslobađanje od plaćanja komunalnog doprinosa.

Članak 2.

Komunalni doprinos je novčano javno davanje koje se plaća za korištenje komunalne infrastrukture na području Općine Bistra i položajne pogodnosti građevinskog zemljišta u naselju prilikom građenja ili ozakonjenja građevine, ako Zakon o komunalnom gospodarstvu ne propisuje drugačije.
Komunalni doprinos je prihod proračuna Općine Bistra koji se koristi samo za financiranje građenja i održavanja komunalne infrastrukture.
Članak 3.

Komunalni doprinos plaća vlasnik zemljišta na kojem se gradi građevina ili se nalazi ozakonjena građevina, odnosno investitor ako je na njega pisanim ugovorom prenesena obveza plaćanja komunalnog doprinosa.
Općina Bistra ne plaća komunalni doprinos na svom području.

Članak 4.

Komunalni doprinos se obračunava množenjem obujma zgrade koja se gradi ili je izgrađena izraženog u m³ (prostornim metrima) s jediničnom vrijednošću komunalnog doprinosa u zoni u kojoj se zgrada gradi ili je izgrađena.
U slučaju kada se postojeća zgrada dograđuje ili nadograđuje, komunalni doprinos se obračunava na razliku obujma između planirane (nove) zgrade i obujma prijašnje zgrade.
U slučaju kada se postojeća zgrada uklanja zbog građenja nove zgrade, komunalni doprinos se obračunava na razliku obujma između planirane (nove) zgrade i obujma zgrade ili dijela zgrade koji se namjerava ukloniti.
U slučaju kada je obujam prijašnje građevine veći od obujma nove građevine (razlika obujma je negativna), veličina komunalnog doprinosa jednaka je nuli.
Odredbe ovoga članka na odgovarajući se način primjenjuju i na obračun komunalnog doprinosa za građevine koje nisu zgrade te na obračun komunalnog doprinosa za ozakonjene građevine.

II. ZONE ZA PLAĆANJE KOMUNALNOG DOPRINOSA
Članak 5.

Obzirom je teritorijalno - upravno područje Općine Bistra podijeljeno na šest ravnomjerno razvijenih naselja u pogledu opremljenosti komunalnom infrastrukturom i u pogledu udaljenosti građevinskih područja naselja u odnosu na javne, društvene, uslužne i ostale životno potrebne sadržaje, utvrđeno je da su zone razgraničene sukladno važećem Prostornom planu uređenja Općine Bistra, kako slijedi:
· ZONA I. – Građevinsko područje naselja Općine Bistra - sukladno važećem Prostornom planu uređenja općine
· ZONA II. – Građevinska područja izdvojene namjene izvan naselja - osim Gospodarske zone „Bistra" tzv. III. ZONA - sukladno važećem Prostornom planu uređenja općine
· ZONA III. – Gospodarska zona „Bistra" - sukladno grafičkom prilogu koji je sastavni dio ove Odluke
· ZONA IV. – Poljoprivredno i šumsko zemljište - sukladno važećem Prostornom planu uređenja općine

III. JEDINIČNA VRIJEDNOST KOMUNALNOG DOPRINOSA

Članak 6.
Utvrđuje se jedinična vrijednost komunalnog doprinosa po zonama:
	Zona
	Obuhvat zone
	Jedinična vrijednost (EUR/m³)

	ZONA I.
	Građevinsko područje naselja Općine Bistra
	7,00 EUR/m³

	ZONA II.
	Gospodarske zone i ostala područja izvan naselja
	5,00 EUR/m³

	ZONA III.
	Gospodarska zona „Bistra"
	2,65 EUR/m³

	ZONA IV.
	Poljoprivredno i šumsko zemljište
	4,00 EUR/m³



Za garaže, pomoćne građevine (spremišta, drvarnice, nadstrešnice, sjenice) i gospodarske građevine poljoprivredne namjene (staje, svinjci, kokošinjci, spremišta biljne hrane za životinje) unutar ZONE I. primjenjuje se koeficijent 0,33 u odnosu na jediničnu vrijednost.
Za proizvodne građevine unutar ZONE I. primjenjuje se koeficijent 0,67 u odnosu na jediničnu vrijednost.


Članak 7.

Iznimno od odredbe članka 6. ove Odluke, za otvorene bazene i druge otvorene građevine te spremnike s pokrovom, komunalni se doprinos obračunava po m² (četvornom metru) tlocrtne površine te građevine, pri čemu je jedinična vrijednost komunalnog doprinosa za obračun njezine površine po m² izražena u eurima jednaka jediničnoj vrijednosti komunalnoga doprinosa za obračun po m³ građevina iste namjene u toj zoni.

Članak 8.

Način utvrđivanja obujma građevine za obračun komunalnog doprinosa utvrđuje se sukladno posebnom pravilniku koji propisuje Ministar u čijem je djelokrugu komunalno gospodarstvo.

IV. PROMJENA NAMJENE
Članak 9.

Kod promjene namjene prostora sukladno članku 151. Zakona o prostornom uređenju (NN 153/13, 65/17, 114/18, 39/19, 98/19, 67/23), volumen za obračun komunalnog doprinosa dobiva se kao razlika između volumena prostora koji se prenamjenjuje i volumena dobivenog kao umnožak koeficijenta omjera jedinične vrijednosti komunalnog doprinosa i volumena prostora koji se prenamjenjuje.
Koeficijent omjera jedinične vrijednosti komunalnog doprinosa je količnik dobiven kao rezultat dijeljenja jediničnih vrijednosti komunalnog doprinosa između dviju različitih namjena te je određen kako slijedi:

· poljoprivredna i garažna namjena → u stambenu, stambeno-poslovnu, poslovnu namjenu: koeficijent 0,33
· poljoprivredna i garažna namjena → u proizvodnu namjenu: koeficijent 0,5
· proizvodnu namjena → u stambenu, stambeno-poslovnu, poslovnu namjenu: koeficijent 0,67

Za sve ostale nespomenute oblike promjene namjene Koeficijent omjera jedinične vrijednosti komunalnog doprinosa jednak je 1,00.

Kod obračuna komunalnog doprinosa u slučaju kada se građevina uklanja zbog izgradnje nove građevine, a postoji evidentno utvrđena razlika u namjeni između dijela ili cijelog obujma postojeće zgrade u odnosu na planiranu, komunalni se doprinos obračunava na razliku obujma između planirane (nove) zgrade i korigirane vrijednosti obujma zgrade predviđene za uklanjanje.
Korigirana vrijednost obujma zgrade predviđene za uklanjanje jednaka je umnošku volumena onog dijela postojeće zgrade koji je različite namjene od namjene planirane zgrade i koeficijenta omjera jedinične vrijednosti komunalnog doprinosa.

V. OSLOBAĐANJE OD PLAĆANJA KOMUNALNOG DOPRINOSA I POSEBNI MODELI INCENTIVA
Članak 10.

Od plaćanja komunalnog doprinosa oslobađaju se obveznici koji su utvrđeni posebnim propisima (zakoni, odluke i slično) i Općina Bistra, javne ustanove i trgovačka društva u vlasništvu Općine Bistra.
Općinsko vijeće i Općinski načelnik (sukladno zakonski dozvoljenom iznosu u sklopu kojeg je omogućeno samoodlučivanje) može osloboditi u potpunosti ili djelomično obveze plaćanja komunalnog doprinosa:

· Republiku Hrvatsku;
· Zagrebačku županiju;
· trgovačko društvo koje je u suvlasništvu Općine Bistra;
· investitore koji grade građevine namijenjene zdravstvenoj djelatnosti, humanitarnoj djelatnosti, socijalnoj skrbi, kulturi, tehničkoj kulturi, športu, obrazovanju, nacionalnoj i civilnoj sigurnosti, infrastrukturne građevine, energetske, kao i građevine za potrebe javnih ustanova.

Članak 11.

U visini vrijednosti oslobođenog plaćanja komunalnog doprinosa iz članka 10. ove Odluke, sredstva za gradnju objekata i uređaja komunalne infrastrukture koji se financiraju iz komunalnog doprinosa će se osigurati iz proračuna Općine Bistra iz sredstava poreznih prihoda.

Članak 12.

Hrvatski ratni vojni invalidi iz Domovinskog rata oslobađaju se od plaćanja komunalnog doprinosa u visini utvrđenog postotka invalidnine prema potvrdi nadležnog Ministarstva.
Fizičke osobe s utvrđenim 100%-tnim tjelesnim oštećenjem / invaliditetom oslobađaju se u potpunosti (100%) od plaćanja komunalnog doprinosa za građenje ili ozakonjenje jedne stambene građevine obujma do 1.000 m³ kojom rješavaju svoje stambeno pitanje, na temelju odgovarajućeg rješenja ili potvrde nadležnog tijela. Za volumen iznad 1.000 m³ investitori iz ovoga stavka plaćaju puni iznos komunalnog doprinosa sukladno članku 6. ove Odluke.

Članak 13.

Mladim bračnim i izvanbračnim parovima starosti do 40 godina koji kao investitori obiteljske kuće do 500 m³ rješavaju svoje prvo stambeno pitanje, smanjuje se iznos komunalnog doprinosa za 33%.
Za volumen iznad 500 m³ investitori iz prethodnog stavka plaćaju puni iznos komunalnog doprinosa sukladno članku 6. ove Odluke.

Članak 14.

Osoba koja s jedinicom lokalne samouprave sklopi ugovor o financiranju uređenja građevinskog zemljišta u pogledu financiranja izgradnje objekta ili uređaja komunalne infrastrukture koji se prema posebnom zakonu financiraju iz komunalnog doprinosa ne plaća taj doprinos do iznosa troškova uređenja zemljišta kojeg plaća na temelju ugovora.

Članak 15.

(1) Investitor koji samostalno ili zajedno s drugim investitorima izgradi ili snosi troškove izgradnje Glavne prometnice Gospodarske zone "Bistra" s pratećom komunalnom infrastrukturom, sustavom odvodnje otpadnih voda i plinovodom, u minimalnoj protuvrijednosti infrastrukturne građevine od 4.000.000,00 EUR (bez PDV-a) te istu stavi u funkciju odnosno uporabu na sljedeći način:
· FAZU 1. – izgraditi u cijelosti;
· FAZU 2. – izgraditi sustav odvodnje oborinskih voda;
· FAZU 3. – izgraditi u cijelosti;
· FAZU 4. – izgraditi u cijelosti;
· FAZU 5. – izgraditi sustav odvodnje oborinskih voda;
· FAZU 6. – izgraditi u cijelosti,

prema aktima za građenje:
· Rješenju o izmjeni i dopuni građevinske dozvole KLASA: UP/I-361-03/23-01/000207; URBROJ: 238-18-10/12-23-0020 (faze 1, 2, 3, 4, 5), izdanoj u Zaprešiću dana 07.12.2023. godine od strane Zagrebačke županije, Upravnog odjela za prostorno uređenje, gradnju i zaštitu okoliša, Odsjeka za prostorno uređenje i gradnju, Ispostava Zaprešić;
· Građevinskoj dozvoli KLASA: UP/I-361-03/23-01/000208; URBROJ: 238-18-10/12-23-0023 (faza 6), izdanoj u Zaprešiću dana 16.11.2023. godine od strane Zagrebačke županije, Upravnog odjela za prostorno uređenje, gradnju i zaštitu okoliša, Odsjeka za prostorno uređenje i gradnju, Ispostava Zaprešić;
· Građevinskoj dozvoli KLASA: UP/I-361-03/23-01/000013; URBROJ: 238-18-10/12-23-0019 (transportni plinovod 2.b skupine, ST plinovod), izdanoj u Zaprešiću dana 15.03.2023. godine od strane Zagrebačke županije, Upravnog odjela za prostorno uređenje, gradnju i zaštitu okoliša, Odsjeka za prostorno uređenje i gradnju, Ispostava Zaprešić;
· Građevinskoj dozvoli KLASA: UP/I-361-03/23-01/000003; URBROJ: 238-18-10/12-23-0023 (cjevovod odvodnje otpadnih voda), izdanoj u Zaprešiću dana 16.03.2023. godine od strane Zagrebačke županije, Upravnog odjela za prostorno uređenje, gradnju i zaštitu okoliša, Odsjeka za prostorno uređenje i gradnju, Ispostava Zaprešić.

ostvaruje pravo na oslobađanje od obveze plaćanja komunalnog doprinosa u visini stvarno neto utrošenih sredstava za izgradnju cjelokupne navedene infrastrukture (uključujući sustav odvodnje otpadnih voda i plinovod), a najviše do iznosa ukupno utvrđenog komunalnog doprinosa za objekt/objekte, sukladno članku 212. Zakona o prostornom uređenju.
(2) Osoba koja s Općinom Bistra sklopi ugovor/sporazum o financiranju građenja komunalne infrastrukture iz stavka 1. ovoga članka može građenje prometnice s pratećom komunalnom infrastrukturom izvesti u samostalnim funkcionalnim etapama/fazama, sukladno etapnim građevinskim dozvolama ili etapnim projektima.

(3) Za svaku završenu funkcionalnu etapu/fazu komunalne infrastrukture izrađuje se zasebna Okončana situacija, koju potvrđuju ovlašteni stručni nadzor i nadležno tijelo Općine Bistra.
(4) Danom primopredaje završene etape/faze komunalne infrastrukture u vlasništvo Općine Bistra i potvrde Okončane situacije za tu etapu/fazu, investitoru se utvrđeni stvarni trošak te etape/faze konačno i neopozivo priznaje u kompenzaciju (prebijanje) s obvezom plaćanja komunalnog doprinosa.
(5) Ovlašćuje se Općinski načelnik Općine Bistra da u svrhu realizacije prava iz ovoga članka sklopi s investitorom Ugovor o financiranju uređenja građevinskog zemljišta, kao i trostrane sporazume o reguliranju međusobnih odnosa, cesiji ili preuzimanju ispunjenja s javnim isporučiteljem vodnih usluga i distributerom plina.

Članak 16.

(1) Investitori koji grade poslovne, proizvodne, skladišne i logističke objekte u ZONI III. ostvaruju pravo na popuste na utvrđeni bruto iznos komunalnog doprinosa prema sljedećim kriterijima:
Po kriteriju obujma i površine objekta (Kriterij A):
· A.1. Za poslovne, proizvodne, logističke i skladišne objekte tlocrtne površine iznad 10.000 m² (ili obujma iznad 60.000 m³) odobrava se popust od 35%.
· A.2. Za strateške proizvodno-logističke objekte tlocrtne površine iznad 20.000 m² (ili obujma iznad 120.000 m³) odobrava se popust od 50%.
· A.3. Za iznimno velike logističko-distribucijske komplekse obujma iznad 300.000 m³ (odnosno tlocrtne površine iznad 50.000 m²) odobrava se popust od 65%.

Po kriteriju visine ukupne investicije na području zone (Kriterij B):

· B.1. Za ukupna ulaganja u projekt koja prelaze 5.000.000,00 EUR, odobrava se dodatni popust od 20%.
· B.2. Za ukupna ulaganja u projekt koja prelaze 10.000.000,00 EUR, odobrava se dodatni popust od 30%.

(2) Popusti iz točaka A i B stavka 1. ovoga članka se zbrajaju (kumuliraju), pri čemu ukupni popust po osnovi veličine i vrijednosti investicije može iznositi najviše do 95% bruto iznosa komunalnog doprinosa.

(3) U slučaju kada investitor istodobno ostvaruje pravo na oslobađanje temeljem Ugovora o financiranju uređenja građevinskog zemljišta iz članka 15. ove Odluke i pravo na popuste iz stavka 1. ovoga članka, u svakom pojedinačnom postupku obračuna komunalnog doprinosa primjenjuje se sljedeći redoslijed obračuna:
1. Prvenstveno se od ukupno utvrđenog bruto iznosa komunalnog doprinosa odbijaju (kompenziraju) stvarni neto troškovi izgradnje cjelokupne infrastrukture iz članka 15. odnosno preostali saldo tih troškova, u omjeru 1:1 (euro za euro).
2. Ako nakon provedbe kompenzacije iz točke 1. ovoga stavka preostane dio obveze komunalnog doprinosa za predmetnu građevinu, na taj se preostali dio (neto osnovicu) obračunavaju pripadajući popusti iz stavka 1. ovoga članka, ukoliko je primjenjivo.
3. Ako su stvarni neto troškovi izgradnje cjelokupne infrastrukture veći od iznosa komunalnog doprinosa utvrđenog u pojedinačnom postupku obračuna za određenu građevinu, neutrošeni višak priznatih troškova (saldo) prenosi se i sukcesivno prebija u idućim postupcima obračuna komunalnog doprinosa za druge građevine koje investitor ili s njim povezana društva grade unutar obuhvata Gospodarske zone Bistra. Pravo na sukcesivno prebijanje viška troškova vrijedi do potpunog iscrpljenja ukupno priznatog iznosa investicije, s time da Općina nije dužna investitoru isplatiti razliku u gotovom novcu.

VI. NAČIN I ROKOVI PLAĆANJA KOMUNALNOG DOPRINOSA

Članak 17.

Obveza plaćanja komunalnog doprinosa počinje teći od dana izvršnosti rješenja o komunalnom doprinosu.
Obveznik komunalnog doprinosa u pravilu plaća komunalni doprinos u jednom obroku i u cijelosti.
Na zahtjev obveznika kome je utvrđena obveza komunalnog doprinosa, može se odobriti plaćanje komunalnog doprinosa obročno, ako je isti obveznik podmirio sve ostale obveze prema Općini Bistra.
Broj obroka određuje se prema ukupnoj visini iznosa komunalnog doprinosa za:
Fizičke osobe:
· do 2.000,00 EUR – max. 6 uzastopnih mjesečnih obroka
· od 2.001,00 do 3.000,00 EUR – max. 12 uzastopnih mjesečnih obroka
· od 3.001,00 do 4.000,00 EUR – max. 20 uzastopnih mjesečnih obroka
· od 4.001,00 EUR i više – max. 24 uzastopna mjesečna obroka.

Pravne osobe:
· od 7.001,00 EUR i više – max. 12 uzastopnih mjesečnih obroka.
Jedinstveni upravni odjel Općine Bistra u slučaju obročne otplate komunalnog doprinosa od strane pravne osobe može tražiti bjanko zadužnicu ovjerenu kod javnog bilježnika, a kada iznos komunalnog doprinosa premašuje 70.000,00 eura, Jedinstveni upravni odjel Općine Bistra kao sredstvo osiguranja može tražiti upis založnog prava na nekretnini koja ima veću procijenjenu vrijednost od dugovanog iznosa komunalnog doprinosa.

VII. RJEŠENJE O KOMUNALNOM DOPRINOSU

Članak 18.

Rješenje o komunalnom doprinosu, temeljem ove Odluke donosi Jedinstveni upravni odjel Općine Bistra u postupku pokrenutom po:
· službenoj dužnosti koja je na snazi na dan donošenja rješenja o komunalnom doprinosu;
· po zahtjevu stranke (u skladu s Odlukom o komunalnom doprinosu koja je na snazi u vrijeme podnošenja zahtjeva stranke za donošenje tog rješenja).
Ako je Općina Bistra u skladu sa Zakonom o prostornom uređenju sklopila ugovor kojim se obvezuje djelomično ili u cijelosti prebiti potraživanja s obvezom plaćanja komunalnog doprinosa, Rješenje o komunalnom doprinosu donosi se i u skladu s tim ugovorom.
Ugovara se plaćanje komunalnog doprinosa u iznosu stvarnih troškova.
Općinsko vijeće na prijedlog Općinskog načelnika i Općinski načelnik (sukladno iznosu o kojem prema Zakonu može samostalno odlučivati) donose Odluku o financiranju komunalne infrastrukture.




Članak 19.

Rješenje iz prethodnog članka ove Odluke sadrži:

· podatke o obvezniku komunalnog doprinosa
· iznos sredstava komunalnog doprinosa koji je obveznik dužan platiti
· obvezu, način i rokove plaćanja komunalnog doprinosa i
· prikaz načina obračuna komunalnog doprinosa za građevinu koja se gradi ili je izgrađena s iskazom obujma, odnosno površine građevine i jedinične vrijednosti komunalnog doprinosa
Rješenje o komunalnom doprinosu koje nema sadržaj propisan prethodnim stavkom ovog članka, ništavno je.
Članak 20.

Rješenje o komunalnom doprinosu donosi se i ovršava u postupku i na način propisan Općim poreznim zakonom, ako Zakonom o komunalnom gospodarstvu nije propisano drukčije.
Protiv rješenja o komunalnom doprinosu i rješenja o njegovoj ovrsi, rješenja o njegovoj izmjeni, dopuni, ukidanju ili poništenju, rješenja o odbijanju ili odbacivanju zahtjeva za donošenje tog rješenja te rješenja o obustavi postupka, može se izjaviti žalba o kojoj odlučuje upravno tijelo Zagrebačke županije nadležno za poslove komunalnog gospodarstva.

Članak 21.

(1) Rješenje o komunalnom doprinosu donosi se po pravomoćnosti građevinske dozvole, odnosno rješenja o izvedenom stanju, a u slučaju građenja građevina koje se prema posebnim propisima grade bez građevinske dozvole nakon prijave početka građenja.
(2) Iznimno od prethodnog stavka ovoga članka rješenje o komunalnom doprinosu za skladište i građevinu namijenjenu proizvodnji donosi se po pravomoćnosti uporabne dozvole, odnosno nakon što se je građevina te namjene počela koristiti ako se koristi bez uporabne dozvole.
(3) Uporabna dozvola za skladište ili građevinu namijenjenu proizvodnji dostavlja se na znanje Općini Bistra kao području na kojem se nalazi skladište odnosno građevina.
(4) Odredbe o dospijeću i načinu obračuna iz ovoga članka primjenjuju se uz uvažavanje priznatih popusta i prebijanja stvarnih troškova građenja komunalne infrastrukture uređenih člancima 15. i 16. ove Odluke.

Članak 22.

Ako je izmijenjena građevinska dozvola, drugi akt za građenje ili glavni projekt, na način koji utječe na obračun komunalnog doprinosa, Jedinstveni upravni odjel Općine Bistra po službenoj dužnosti ili po zahtjevu obveznika komunalnog doprinosa ili investitora izmijeniti će ovršno, odnosno pravomoćno rješenje o komunalnom doprinosu donošenjem zamjenskog rješenja.
Donošenjem zamjenskog rješenja o komunalnom doprinosu iz prethodnog stavka ovog članka, obračunat će se novi iznos komunalnog doprinosa te odrediti plaćanje ili povrat razlike komunalnog doprinosa sukladno Odluci o komunalnom doprinosu, po kojoj je prvobitno rješenje o komunalnom doprinosu doneseno.
Kod povrata iz prethodnog stavka ovog članka, obveznik, odnosno investitor nemaju pravo na kamatu.

Članak 23.

Jedinstveni upravni odjel Općine Bistra poništiti će po zahtjevu obveznika komunalnog doprinosa ili investitora, ovršno, odnosno pravomoćno rješenje o komunalnom doprinosu, ako je građevinska dozvola, drugi akt za građenje oglašen ništavim ili je poništen bez zahtjeva ili suglasnosti investitora.
Rješenjem o poništenju Rješenja o komunalnom doprinosu iz prethodnog stavka ovog članka, odrediti će se i povrat komunalnog doprinosa u roku od maksimalno dvije godine od dana izvršnosti Rješenja o komunalnom doprinosu.
Kod povrata iz prethodnog stavka ovog članka, obveznik, odnosno investitor nemaju pravo na kamatu.

Članak 24.

Komunalni doprinos je plaćen za građenje građevine na temelju građevinske dozvole, odnosno drugog akta za građenje koji je prestao važiti jer građenje nije započeto ili koji je poništen na zahtjev ili uz suglasnost investitora, pa će s toga Jedinstveni upravni odjel Općine Bistra priznati plaćeni dio komunalnog doprinosa u slučaju donošenja novog rješenja o komunalnom doprinosu za građevine na istom ili drugom zemljištu na području Općine Bistra, ako to zatraži obveznik komunalnog doprinosa ili investitor.
Obveznik komunalnog doprinosa, odnosno investitor nema pravo na kamatu za uplaćeni iznos, niti na kamatu za iznos koji se uračunava kao plaćeni dio komunalnog doprinosa koji se plaća za građenje na istom ili drugom zemljištu.

VIII. PRIJELAZNE I ZAVRŠNE ODREDBE

Članak 25.

Postupci donošenja Rješenja započeti do dana stupanja na snagu ove Odluke dovršit će se prema odredbama Odluke o komunalnom doprinosu koja je bila na snazi u vrijeme pokretanja postupka, osim ako je primjena nove Odluke povoljnija za investitora.
Odredbe čl. 20., 21. i 22. ove Odluke na odgovarajući se način primjenjuju i na Rješenja o komunalnom doprinosu donesena na temelju Odluke o komunalnom doprinosu („Službeni glasnik Općine Bistra" br. 01/2019, 05/2022), kao i na rješenja donesena na temelju svih ranijih Odluka o komunalnom doprinosu Općine Bistra.

Članak 26.

Stupanjem na snagu ove Odluke prestaje važiti Odluka o komunalnom doprinosu (Službeni glasnik Općine Bistra br. 1/2012, 4/2012, 2/2013, 2/2013-Pročišćen tekst, 4/2014, 1/2017, 6/2018, 01/2019, 05/2022).

Članak 27.

Ova Odluka stupa na snagu osmi (8) dan od dana objave u Službenom glasniku Općine Bistra.

Predsjednica Općinskog vijeća:
Danijela Maršić Peica




OBRAZLOŽENJE 
uz Prijedlog Odluke o komunalnom doprinosu Općine Bistra

I. PRAVNA OSNOVA ZA DONOŠENJE ODLUKE
Pravna osnova za donošenje ove Odluke sadržana je u:
1. Članku 78. Zakona o komunalnom gospodarstvu ("Narodne novine" br. 68/18, 110/18 - odluka USRH, 32/20, 15/21, 114/22 i 145/24), koji propisuje nadležnost predstavničkog tijela jedinice lokalne samouprave za donošenje Odluke o komunalnom doprinosu;
2. Članku 212. Zakona o prostornom uređenju ("Narodne novine" br. 153/13, 65/17, 114/18, 39/19, 98/19 i 67/23), koji uređuje mogućnost prebijanja (kompenzacije) stvarnih troškova građenja komunalne infrastrukture s obvezom plaćanja komunalnog doprinosa;
3. Članku 30. i 31. Statuta Općine Bistra ("Službeni glasnik Općine Bistra" br. 01/2018, 02/2021).
II. OSNOVNA PITANJA KOJA SE UREĐUJU OVOM ODLUKOM I RAZLOZI DONOŠENJA
Donošenju ove Odluke pristupilo se radi cjelovite revizije i modernizacije sustava obračuna i naplate komunalnog doprinosa na području Općine Bistra.
1. Uvođenje eura (EUR) i korekcija jediničnih vrijednosti (Članak 6.)
Pored obveze normativnog usklađivanja s uvođenjem eura kao službene valute u RH, izvršeno je redefiniranje jediničnih vrijednosti po m³ građevine po zonama:

· ZONA I. (Građevinsko područje naselja): Postavljena na 7,00 EUR/m³ (dosadašnjih 30,00 kn/m³ preračunato iznosi 3,98 EUR/m³). Povećanje je opravdano višim troškovima gradnje i održavanja komunalne infrastrukture u stambenim zonama naselja.
· ZONA II. (Gospodarske i ostale zone izvan naselja): Postavljena na 5,00 EUR/m³ (dosadašnjih 10,00 kn/m³ preračunato iznosi 2,65 EUR/m³).
· ZONA III. (Gospodarska zona „Bistra"): Postavljena na 2,65 EUR/m³ (zadržana razina dosadašnjih 20,00 kn/m³ u svrhu poticanja investicija).
· ZONA IV. (Poljoprivredno i šumsko zemljište): Postavljena na 4,00 EUR/m³ (dosadašnjih 10,00 kn/m³ preračunato iznosi 1,33 EUR/m³).

Povećanje je nužno uslijed znatnog porasta cijena građevinskih radova, materijala i usluga te troškova građenja komunalne infrastrukture.

2. Usklađivanje modela financiranja infrastrukture u Gospodarskoj zoni „Bistra" sa Zakonom (Članak 15.)

Nadzorom primjene propisa i pravnam analizom utvrđena je nužnost usklađivanja članka 15. s imperativnim normama članka 212. Zakona o prostornom uređenju (ZPU). Prijašnji model fiksno određenih postotnih popusta nosio je rizik nezakonitog pogodovanja.

Novi članak 15. propisuje:

· Priznavanje troškova oslobođenja veže se uz stvarno neto utrošena sredstva (euro za euro) potkrepljena potvrđenim okončanim situacijama.
· Omogućuje se etapno/fazno građenje infrastrukture (u 6 faza po izdanim aktima za građenje prometnice, odvodnje i plinovoda minimalne vrijednosti 4.000.000,00 EUR bez PDV-a) te sukcesivno prebijanje troškova predajom faza u vlasništvo Općine.
3. Povećanje konkurentnosti ZONE III. za kapitalne investicije (Članak 16.)
Uvodi se novi članak 16. s transparentnim i nediskriminirajućim popustima za visokonamjenske objekte u Gospodarskoj zoni Bistra:


· Kriterij A (Obujam i površina): Popusti od 35% do 65% za objekte tlocrtne površine od 10.000 m² do iznimno velikih kompleksa iznad 300.000 m³ (50.000 m²).
· Kriterij B (Visina investicije): Dodatnih 20% za ulaganja iznad 5.000.000,00 EUR, odnosno 30% za ulaganja iznad 10.000.000,00 EUR.
· Kumulacija: Popusti se zbrajaju do najviše 95% bruto iznosa komunalnog doprinosa.
· Redoslijed obračuna: Najprije se vrši kompenzacija stvarnih troškova infrastrukture (članak 15.), a na eventualno preostalu neto osnovicu primjenjuju se popusti iz članka 16.
4. Proširenje socijalnih prava na oslobođenje od plaćanja doprinosa (Članak 12.)
U svrhu pružanja dodatne socijalne zaštite i podrške najranjivijim skupinama mještana Općine Bistra, dosadašnjim odredbama o oslobađanju Hrvatskih ratnih vojnih invalida dodano je pravo na potpuno oslobođenje (100%) od plaćanja komunalnog doprinosa za civilne osobe s utvrđenim 100%-tnim tjelesnim oštećenjem / invaliditetom prilikom građenja ili ozakonjenja stambene građevine obujma do 1.000 m³ kojom trajno rješavaju svoje stambeno pitanje. Za obujam iznad 1.000 m³ obračunava se puni iznos doprinosa kako bi se spriječile eventualne zlouporabe i građenje izrazito velikih ili komercijalnih objekata pod krinkom socijalnog prava.
III. SREDSTVA POTREBNA ZA PROVOĐENJE ODLUKE

Za provođenje ove Odluke nije potrebno osigurati dodatna sredstva u Proračunu Općine Bistra. Općina ne preuzima obvezu novčanih isplata prema investitorima. Sva kompenzacija vrši se naturalnim putem priznavanjem izgrađene infrastrukture u vlasništvo Općine u zamjenu za obvezu komunalnog doprinosa.

IV. SAVJETOVANJE S JAVNOŠĆU
Sukladno članku 11. Zakona o pravu na pristup informacijama, ovaj Nacrt Odluke upućuje se u postupak savjetovanja sa zainteresiranom javnošću u trajanju od 30 dana.

